Doornpoort Archives - NG Gemeente Doornpoort
Eet Saam – Gemeente-ete
Posted on Oct 25, 2018 in App Publish, Dagstukkie Argief, Uncategorized | Tags: aan tafel, Doornpoort, gemeenskap, gemeente-ete, Lekker kos, liggaam, mededeelsaam, saameet
Ons het nou vir 'n paar weke "saam met Jesus geëet." Sondag 28 Oktober is die afsluiting van hierdie reeks en ook die hoogtepunt! Ons gaan Sondag na die oggenddiens almal lekker saam eet in die teetuin. Ons kom so teen 11:00 almal bymekaar en dan bid die dominee en dan sê hy "op julle merke, gereed, gaan!
Dit beteken dat jy genoeg kos bring vir jou huisgesin en dan pak ons alles saam op een lang tafel. Elke persoon storm dan die tafel en skep vir jouself van die ander mense se kos en dan verkeer ons vreetsaam.
So geniet ons op 'n baie tasbare en proe-bare manier die gemeenskap van die gelowiges. Ons word na die liggaam gevoed maar tegelyk ook in ons gees vernuwe deur die wedersydse liefde van medegelowiges.
Ons wil veral hê dat mense wat nog nie by die gemeente-etes ingeskakel het nie asseblief sal kom saam eet. Ons wil julle graag verwelkom en beleef as deel van die gemeente en die liggaam van Christus.
Posted on Oct 23, 2018 in App Publish, Dagstukkie Argief | Tags: Doornpoort, Geloofsoffer, Lofoffer, Tiende maand
Ek sien ander gemeentes praat van Dankoffermaand of Geloofsoffermaand of Oesfees…. Mooi beskrywings vir 'n besondere geleentheid in die kerk om ons dankbaarheid aan die Here te wys vir al sy goedheid en guns en liefde en genade en vir die feit dat Hy ons lewe in stand hou.
Ons is so geneig om te fokus op die goed wat ons nié het nie en sien dan nié die seëninge wat ons wél het nie. Kom ons sê hierdie maand vir die Here dankie vir alles waarmee Hy ons seën en dra ruim by vir die werk wat die gemeente doen om die grootste seën van alles: Die enigste Waarheid, "Die Evangelie" in hierdie wêreld te dra (1 Tim 3:15)
Ons kyk Rugby!
Posted on Oct 4, 2018 in App Publish, Dagstukkie Argief | Tags: All Blacks, Doornpoort, Gemeenskap van Gelowiges, Gemeente, NG Gemeente Doornpoort, Rugby, Springbokke
Ons nooi graag al die lidmate wat nie 'n kaartjie kon kry vir Saterdagmiddag se rugby op Loftus nie, om saam met ons te kom rugby kyk op die groot skerm in die teetuin hier by die kerk. Bring jou drinkdingetjie en biltong en droëwors en tjippies en kom kuier en kyk saam na die wedstryd tussen die Springbokke en die All Blacks… dan skree ons saam met mekaar vir/op die Bokke… Kom ons kyk wie vloek die minste…he he he
Kom enige tyd van 16:00 af dan kuier ons solank en 17:00 begin die game… dan raak ons ernstig!!
Posted on Jul 24, 2018 in App Publish, Dagstukkie Argief | Tags: basaar, Doornpoort, eetgoed, kerk, kerkbasaar, kompetisie, mededeelsaam, pannekoek, pretdraf, pretloop, rugbyraai, speletjies, springkasteel
Dit is alweer dáárdie tyd van die jaar… feestyd! Ons vier ons jaarlikse Doornfees op Vrydag en Saterdag 3-4 Augustus. Hierdie jaar se fees beloof om 'n besondere en baie besige fees te wees.
Die Vrydagaand behoort aan die jongmense. Hulle gaan "prase and worship" saam met 'n baie besonderse band! Daardie aand sal daar heerlike boereworsbroodjies te koop wees saam met koffie en koeldrank. Kom van 18:00 af reeds sam.
Saterdag is die GROOT DAG! Ons begin reeds om 07:00 met die pretdraf . 'n Mens kan inskryf vir die 1 kilometer pretdraf (R20) of die 5 kilometer (R30) of die 10 kilometer (R50). Elke deelnemer kry 'n medalje en daar is goeie pryse vir die wenners. Daar sal van vroeg af – vir die pretdrawwers al – "brekkie buns" en pannekoek en koffie beskikbaar wees. Die groot fees begin dan amptelik om 08:00.
Deur die loop van die dag is daar baie aanloklike aktiwiteite aan die gang. Ons verwag 4 skoolkore wat aan 'n Doornfees koorkompetisie gaan deelneem. Daar gaan 'n vertoning wees deur lyndansers. Daar gaan 'n Mnr en Mej Doornfees kompetisie wees in die vorm van 'n modeparade. Daar gaan deurgaans sangitems gelewer word deur 'n sangskool in ons gemeenskap asook deur ander soliste. Kinders en grootmense word genooi om aan 'n verskeidenheid speletjies te kom deelneem en mooi pryse te wen. Springkastele word vir die kinders gereël.
Wen 'n rooibok met die rugbyraai! Jy kan die naweek ná die fees saam met die skenker van die rooibok plaas toe gaan om die bok te gaan jag wat hy vir jou sal skiet. Jy kan ook 'n midweek vakansie by Dikhololo wen by die fees.
Dan is daar natuurlik ook alles onder die "Basaarson" wat jy kan koop om te eet. Van pannekoek tot hamburgers tot worsbroodjies en kerrie-en-rys. Daar is 'n teetuin met regte cappuccinos en koek en tee. Daar word tans vragte kleinkoekies en beskuit en koeksisters en koeke en poedings ens. ens. voorberei vir die fees. Kom kyk gerus ook na eienaardighede en noodsaaklikhede en onnodighede by die "wit-olifant-tafel" waar jy dalk 'n "bargain" kan optel en na die handewerk van kunstige vroue. Een van die hoogtepunte van die fees is 'n "cars-in-the-park" uitstalling van veteraanmotors. Dit kan 'n ou nogal nostalgies maak oor die goeie ou dae!
Die lekkerste van die fees is natuurlik die saamkuier. Kom vier fees saam met ons en smee nuwe vriendskapsbande en nuwe verhoudings met mede gemeenskapslede. Sien jou dáár!
R100 Sondag – 27 Mei 2018
Posted on May 25, 2018 in App Publish, Dagstukkie Argief | Tags: Doornpoort, fondsinsameling, geld, gemeentefonds, Hulp, liggaam van Christus, NG Kerk, R100 Sondag, Salaris
Ons het hierdie afgelope tyd met die vakansie en al die langnaweke lekker vakansie gehou en gerus en vir seker het ons dit nodig om te rus. Ds Gerrie het mos by die Pinkster gesê dis een van die aspekte van die "Jesus-lewe" – om te rus! Die nadeel daarvan vir ons gemeente is dat ons vanweë die afwesigheid van ons lidmate ernstig agter geraak het met ons inkomste en daar is 'n klompie rekeninge en salarisse wat ons nie kan betaal nie. Ons het al in die verlede sulke R100 Sondae gehou en dit het ons baie gehelp om weer 'n bietjie by te kom.
Daarom ons vriendelike versoek aan u elkeen om Sondag (oormôre) asb 'n R100 ekstra (of meer as die Here dit op jou hart lê) saam te bring na die erediens toe. Dis nou bo en behalwe jou gewone dankoffer. Ons moet almal saamwerk om ons gemeentehuis en "operasionele sentrum" in stand te hou sodat ons effektief kan bly in die gemeenskap waar die Here ons wil gebruik.
Groete en seëninge vir elkeen
Gemeentejol 21 April 2018
Posted on Apr 7, 2018 in App Publish, Dagstukkie Argief | Tags: Doornpoort, Gemeente, Gemeentejol, kerk, kuier, liggaam van Christus, potjie, Potjiekos, speel, Steff Botha
Op die 21ste April 2018 hou ons een groot Gemeentejol! Dit gaan 'n fees wees wat jy nie wil mis nie. Behalwe vir die potjiekos en pannekoek en al die ander lekker dinge wat ons gaan eet, het ons ook 'n spesiale gaskunstenaar: die talentvolle Steff Botha!
As jy dalk nog 'n driepoot potjiekospot het wat jy vir ons kan leen of self gewillig is om saam te kom potjiekos maak sal dit vir ons baie lekker wees. Ons het nog so paar potte nodig, so kontak groot seblief die kerkkantoor as jy kan help.
Die kaartjies vir die Potjie en vir Steff Botha kos R60 vir volwassenes en R30 vir laerskool kinders. Kontak gerus vir Nicolene by die Kerkkantoor by 012 547 1456 om jou kaartjies te bespreek.
Bring jou gesin, familie, oupa en ouma en pelle en jou bure en kom sing, speel, kuier en eet lekker saam met ons!
Simple Church T-Hemp
Posted on Feb 16, 2018 in App Publish, Dagstukkie Argief | Tags: Doornpoort, hemp, kerk, kerk hemp, liefde, liggaam van Christus, t-hemp, t-shirt, uitleef
Hierdie Sondag, 18 Februarie 2018, is jou laaste kans om vir jou 'n 'Simple Church' T-hemp te bestel. Kom maak jou bestelling na die oggend- of aanddiens. Dit kos net R150 vir 'n hemp. Don't miss it!
Gemeente-Bring-Ete 28 Januarie 2018
Posted on Jan 27, 2018 in App Publish, Dagstukkie Argief | Tags: Doornpoort, eenheid, ete, gemeente-ete, kerk, mededeelsaam
Hierdie Sondag (soos in môre!) is dit weer tyd vir ons as gemeente om saam die tafel te dek en lekker saam te eet.
Onthou hoe dit werk: elke gesin bring so 'n "eenskottel"-gereg (net genoeg vir jou gesin, jy hoef nie vir 'n army kos te maak nie!) en dan pak ons al die kos op 'n groot tafel en almal eet saam van alles – daar bly gewoonlik nog oor, jy sal sien!
Dit kan regtig enige gereg wees wat vir jou lekker is. Pastas, bredies, paptert, boboties, enige ding. Of 'n lekker slaai kan ook werk.